2.  ปัจจัยความเสี่ยง

2.1 ความเสี่ยงด้านการประกันภัย (Insurance Risk)

การเกิดความเสียหายกับทรัพย์สินที่รับประกันภัยจากภัยพิบัติหรืออุบัติเหตุที่ได้ตกลงคุ้มครองไว้กับผู้เอาประกันภัยนั้น
ทำให้บริษัทประกันภัยต้องจ่ายค่าสินไหมทดแทน
ดังนั้นบริษัทจึงต้องมีการบริหารความเสี่ยงในขั้นตอนการรับประกันภัย
โดยจะพิจารณาถึงตัวผู้เอาประกันภัย ลักษณะกิจการ ความเสี่ยงภัยและการป้องกัน เป็นต้น
และบริษัทยังได้กระจายความเสี่ยงโดยจัดการประกันภัยต่อไว้กับบริษัทรับประกันภัยที่มั่นคงทั้งในประเทศและต่างประเทศในหลายรูปแบบโดยทำประกันภัยต่อแบบทำสัญญาล่วงหน้า
(Treaty Reinsurance) และการประกันภัยต่อแบบเฉพาะราย (Facultative
Reinsurance) ในปี 2554 บริษัทและบริษัทย่อยได้ทำประกันภัยต่อออกไปจำนวน 823.37
ล้านบาท จากเบี้ยประกันภัยรับทั้งหมดจำนวน 2,418.59 ล้านบาท
คิดเป็นสัดส่วนที่ทำประกันภัยต่อออกไปเท่ากับอัตราร้อยละ 34.04 ของเบี้ยประกันภัยรับทั้งหมด
ส่วนที่เหลือบริษัทรับเสี่ยงภัยไว้เอง
แต่อย่างไรก็ตามบริษัทก็ยังมีการทำประกันภัยต่อแบบไม่กำหนดสัดส่วน(Non-proportional
Reinsurance)
โดยเป็นการประกันภัยต่อที่มิได้กำหนดความรับผิดของผู้รับประกันภัยต่อไว้เป็นสัดส่วนกับความรับผิดของผู้เอาประกันภัยต่อ
ซึ่งได้แก่ การประกันภัยต่อความเสียหายส่วนเกิน(Excess of Loss Reinsurance)
เป็นการประกันภัยต่อที่ให้ความคุ้มครองความเสียหายส่วนที่เกินกว่าจำนวนที่กำหนดไว้ในสัญญา
โดยผู้รับประกันภัยต่อจะกำหนดจำนวนเงินที่ต้องรับผิดสูงสุดไว้
ดังนั้นการทำประกันภัยต่อดังกล่าวจะทำให้ความเสี่ยงจากการประกอบธุรกิจประกันภัยของบริษัทลดลง
กล่าวคือกรณีที่เกิดความเสียหายจำนวนมาก
บริษัทก็จะรับผิดตามจำนวนเงินที่กำหนดไว้ในสัญญาความเสียหายส่วนเกิน
ส่วนที่เกินกว่านั้นทางบริษัทก็สามารถเรียกคืนจากบริษัทผู้รับประกันภัยต่อได้

2.2 ความเสี่ยงด้านการเปลี่ยนแปลงมูลค่าของเงินลงทุน (Market Risk)

บริษัทประกันภัยเข้ามามีส่วนเกี่ยวข้องกับความเสี่ยงในเรื่องนี้โดยส่วนใหญ่จะเป็นเรื่องของเงินลงทุนของบริษัท
ปัจจัยที่มากระทบกับเงินลงทุนของบริษัทจึงมาจากความผันผวนของอัตราดอกเบี้ยและดัชนีตลาดหลักทรัพย์ฯ
ซึ่งส่วนใหญ่เป็นผลมาจากสถานการณ์ทางการเมืองและเศรษฐกิจของประเทศและของโลก

ภาพรวมการลงทุนในตลาดหลักทรัพย์แห่งประเทศไทยในรอบปี 2554 ที่ผ่านมา
ดัชนีตลาดหลักทรัพย์แห่งประเทศไทยได้มีการปรับตัวขึ้นลงตามปัจจัยเสี่ยงต่างๆ
โดยเฉพาะปัจจัยจากต่างประเทศทั้งจากเศรษฐกิจของประเทศสหรัฐอเมริกาและกลุ่มประเทศในยุโรปซึ่งอาจเกิดจากภาวะถดถอยซ้ำซ้อนและมีแนวโน้มอาจเกิดการผิดนัดชำระหนี้จากปัญหาหนี้สินของกลุ่มประเทศในยุโรป
ซึ่งปัจจัยเหล่านี้ได้ส่งผลให้ภาวะการลงทุนในตลาดทุนมีความผันผวนสูง โดยดัชนีตลาดหลักทรัพย์ฯ ณ
สิ้นปี 2554 ปิดที่ระดับ 1025.32 ในขณะที่เมื่อสิ้นปี 2553 ดัชนีปิดที่ระดับ 1032.76 ทำให้ ณ สิ้นปี
2554 บริษัทและบริษัทย่อยมีกำไรที่ยังไม่เกิดขึ้นจากการลงทุนในหลักทรัพย์จำนวน 84.02 ล้านบาท
ลดลงจำนวน 162.25 ล้านบาทจาก ณ สิ้นปี 2553 ซึ่งมีจำนวน 246.27 ล้านบาท
สำหรับการลงทุนในตราสารทุน
บริษัทยังคงมีมุมมองเชิงบวกต่อการลงทุนในตราสารทุนในระยะกลางถึงระยะยาว
เนื่องจากอัตราดอกเบี้ยยังอยู่ในระดับต่ำ ภาวะเศรษฐกิจยังอยู่ในช่วงฟื้นตัว
ผลการดำเนินงานของบริษัทจดทะเบียนยังขยายตัวอย่างต่อเนื่อง
และมูลค่าตลาดหลักทรัพย์ไทยยังอยู่ในระดับน่าสนใจลงทุนอยู่
แนวทางการบริหารเงินลงทุนของบริษัทก็ยังคงคัดเลือกหลักทรัพย์ที่จะลงทุนเป็นรายตัว
มีการวิเคราะห์บริษัทจดทะเบียนที่จะลงทุนทั้งในเชิงคุณภาพและเชิงปริมาณ
รวมถึงติดตามผลการดำเนินงานของบริษัทจดทะเบียนอย่างสม่ำเสมอ
โดยบริษัทเชื่อว่าแนวทางการบริหารการลงทุนดังกล่าวจะเป็นสิ่งที่ช่วยส่งเสริมให้บริษัทสามารถสร้างผลตอบแทนที่ดีจากการลงทุนในตลาดหลักทรัพย์ฯทั้งในระยะกลางและในระยะยาว
ในการลงทุนของบริษัทนอกจากบริษัทจะคำนึงถึง000000000000000000000000000000000000000000000000000000000000000000

ผลตอบแทนที่เหมาะสมกับแต่ละสถานการณ์ในความเสี่ยงที่ยอมรับได้
บริษัทยังให้ความสำคัญถึงความมั่นคงของการลงทุนเป็นสำคัญโดยได้ทำการลงทุนด้วยความระมัดระวังและรอบคอบ
เพื่อผลประโยชน์สูงสุดของผู้ถือหุ้น

2.3 ความเสี่ยงด้านเครดิต (Credit Risk)

ความเสี่ยงด้านเครดิตเป็นความเสี่ยงจากความสูญเสียทางด้านการเงินที่เกิดมาจากการผิดนัดชำระหนี้
หรือการปรับตัวลดลงของอันดับความน่าเชื่อถือของคู่สัญญา ซึ่งในที่นี้หมายถึง ผู้ออกตั๋วสัญญา ลูกหนี้
รวมทั้งคู่สัญญาของการประกันภัยต่อ หรือแม้แต่ตัวกลางประกันภัยที่มีความเกี่ยวข้องกับบริษัทตามสัญญา
อาทิเช่นความเสี่ยงจากการผิดนัดชำระหนี้ที่บริษัทประกันภัยจะไม่ได้รับเงินคืนหรือได้รับล่าช้ากว่าที่กำหนดไว้ในสัญญา

การถูกลดอันดับความน่าเชื่อถือของผู้ออกตราสารหรือบริษัทประกันภัยต่อซึ่งส่งผลกระทบต่อมูลค่าปัจจุบันของสัญญา
ดังนั้นบริษัทจึงได้มีการกำหนดเป็นนโยบายเกี่ยวกับการประกันภัยต่อกับบริษัทประกันภัยทั้งในประเทศและต่างประเทศ
อีกทั้งการลงทุนในตราสารหนี้เอกชนเฉพาะบริษัทที่มีฐานะทางการเงินที่มั่นคงเท่านั้นโดยพิจารณาจากการจัดอันดับความน่าเชื่อถือ(Credit
Rating)

ณ วันที่ 31 ธันวาคม 2554 บริษัทมีเงินให้กู้ยืมจำนวนรวมทั้งสิ้น 3.72 ล้านบาท
เงินให้กู้ยืมดังกล่าวเป็นเงินให้กู้ยืมแก่พนักงานโดยมีบุคคลค้ำประกันซึ่งเป็นไปตามระเบียบว่าด้วยสวัสดิการเงินให้กู้ยืมแก่พนักงานและมีการคิดดอกเบี้ย
ทั้งนี้ในเรื่องการให้กู้ยืมเงินและการลงทุน บริษัทจะต้องปฏิบัติให้เป็นไปตามหลักเกณฑ์
วิธีการและเงื่อนไขที่กำหนดไว้ในประกาศกระทรวงพาณิชย์เรื่องการลงทุนประกอบธุรกิจอื่นของบริษัทประกันวินาศภัยด้วย

2.4 ความเสี่ยงด้านปฏิบัติการ (Operational Risk)

เป็นความเสี่ยงที่อาจเกิดขึ้นจากการดำเนินงานที่ผิดพลาด
ทำให้บริษัทไม่สามารถดำเนินงานได้ตามปกติ
แล้วเกิดความเสียหายในรูปตัวเงินหรือชื่อเสียงของบริษัท เพื่อเป็นการลดความเสี่ยงดังกล่าว
บริษัทมีคณะกรรมการที่มีอำนาจหน้าที่ดูแลและจัดการบริษัทให้เป็นไปตามกฎหมาย วัตถุประสงค์
ข้อบังคับและมติของที่ประชุมผู้ถือหุ้น มีการจัดตั้งคณะกรรมการเจ้าหน้าที่บริหาร
คณะกรรมการพิจารณาด้านการลงทุน คณะกรรมการตรวจสอบ
คณะกรรมการสรรหาและกำหนดค่าตอบแทน
และคณะกรรมการกำกับการปฏิบัติงานโดยได้มีการกำหนดขอบเขตอำนาจหน้าที่ของแต่ละคณะกรรมการไว้อย่างชัดเจน
นอกเหนือจากการจัดให้มีการอบรมความรู้เกี่ยวกับการบริหารความเสี่ยง
บริษัทยังได้จัดทำนโยบายและแนวทางการบริหารจัดการความเสี่ยงด้านปฏิบัติการ
อีกทั้งบริษัทได้ให้ความสำคัญกับระบบการควบคุมภายในทั้งการควบคุมทางการเงิน การดำเนินงาน
การกำกับดูแลการปฏิบัติงาน
ซึ่งมีฝ่ายตรวจสอบภายในทำหน้าที่ในการตรวจสอบการปฏิบัติตามระบบการควบคุมภายในที่วางไว้

2.5 ความเสี่ยงด้านการขาดสภาพคล่อง (Liquidity Risk)

เงินลงทุนของบริษัทมีทั้งการลงทุนระยะสั้นและระยะยาว
ซึ่งบริษัทจะมีการบริหารสภาพคล่องของบริษัทอย่างมีประสิทธิภาพเพื่อที่จะทำให้บริษัทมีสภาพคล่องในการใช้จ่ายเงินในแต่ละวัน
นอกจากนี้ยังมีการปรับเปลี่ยนนโยบายบริหารการลงทุนเพื่อให้ได้ผลตอบแทนที่สูง
มีความเสี่ยงต่ำและมีความเหมาะสมในแต่ละสถานการณ์อยู่ตลอดเวลา
โดยคำนึงถึงสภาพคล่องของแต่ละหลักทรัพย์ที่ลงทุนด้วย

ณ วันที่ 31 ธันวาคม 2554
บริษัทและบริษัทย่อยมีสินทรัพย์ที่อยู่ในรูปเงินสดและเงินฝากสถาบันการเงินจำนวน 1,486.26
ล้านบาท เงินลงทุนในหลักทรัพย์เผื่อขายจำนวน 3,832.48 ล้านบาท เงินลงทุนในตั๋วเงินจำนวน
55.5 ล้านบาท และเงินลงทุนในเงินฝากธนาคารที่ครบกำหนดเกินกว่า 3 เดือนจำนวน 229.71
ล้านบาท ซึ่งเงินลงทุนดังกล่าวแสดงมูลค่าด้วยราคายุติธรรม ทั้งนี้
เงินลงทุนส่วนใหญ่ของบริษัททั้งในระยะสั้นและระยะยาวเป็นหลักทรัพย์ที่อยู่ในความต้องการของตลาดซึ่งมีตลาดรองในการซื้อขาย

2.6 ความเสี่ยงจากการพึ่งพิงลูกค้ารายใหญ่

ปัจจุบันบริษัทและบริษัทย่อยได้รับงานประกันอัคคีภัยจากธนาคารกรุงศรีอยุธยา จำกัด(มหาชน)
และลูกค้าสินเชื่อและเงินฝากของธนาคารเป็นจำนวนมาก โดยในปี 2554
มียอดเบี้ยประกันภัยจากแหล่งงานดังกล่าวคิดเป็นร้อยละ 59.51
ของเบี้ยประกันภัยอัคคีภัยทั้งหมดของบริษัท
นอกจากนี้บริษัทและบริษัทย่อยได้ประสานงานกับธนาคารกรุงศรีอยุธยา จำกัด(มหาชน)
จัดทำโครงการ Bancassurance โดยทางธนาคารทำหน้าที่เป็นนายหน้าประกันวินาศภัย
ที่ผ่านมาบริษัทและบริษัทย่อยมีความสัมพันธ์อันดีกับทางธนาคารมาโดยตลอด
ทางธนาคารจึงส่งงานประกันภัยให้อย่างต่อเนื่องมาจนถึงปัจจุบัน

2.7 ความเสี่ยงในการจัดเก็บเบี้ยประกันภัยค้างชำระ

ในการดำเนินธุรกิจประกันวินาศภัย บริษัทมีช่องทางการจัดจำหน่ายผ่านทางตัวแทนและบริษัทนายหน้า
ซึ่งในการรับประกันภัยผ่านช่องทางดังกล่าว
บริษัทได้ออกกรมธรรม์ประกันภัยและจัดส่งให้กับตัวแทนและบริษัทนายหน้า
และได้เรียกเก็บค่าเบี้ยประกันภัยจากตัวแทนและบริษัทนายหน้าในภายหลัง
โดยมีการกำหนดระยะเวลาเรียกเก็บค่าเบี้ยประกันภัย
ทำให้บริษัทมีความเสี่ยงในการจัดเก็บเบี้ยประกันภัยค้างชำระที่อาจจะเรียกเก็บไม่ได้
หากตัวแทนและบริษัทนายหน้านั้นๆ ไม่มีสภาพคล่องหรือมีปัญหาทางการเงิน
ซึ่งถือเป็นความเสี่ยงอันหนึ่งที่บริษัทให้ความสำคัญอย่างมาก

ในการบริหารการจัดเก็บเบี้ยประกันภัยค้างชำระ
บริษัทได้กำหนดแนวทางการจัดเก็บที่ชัดเจนและรัดกุม
มีการประชุมผู้บริหารติดตามเบี้ยค้างชำระอย่างสม่ำเสมอเป็นประจำทุกเดือน
บริษัทได้ดำเนินการอย่างเข้มงวดในการติดตามทวงถามเบี้ยประกันภัยตามประกาศและข้อบังคับของคณะกรรมการกำกับและส่งเสริมการประกอบธุรกิจประกันภัย
(คปภ.) ซึ่งในการเรียกเก็บค่าเบี้ยประกันภัย
บริษัทมีการกำหนดระยะเวลาในการจัดเก็บค่าเบี้ยประกัน หากเบี้ยประกันภัยค้างชำระที่จัดเก็บไม่ได้
และเกินกำหนดระยะเวลาในการเรียกเก็บ
หน่วยงานที่ทำหน้าที่ติดตามทวงถามจะดำเนินการติดตามซึ่งเป็นไปตามขั้นตอนที่ระบุไว้ในระเบียบการจัดเก็บค่าเบี้ยประกันของบริษัท

จากการที่ทางสำนักงานคณะกรรมการกำกับและส่งเสริมการประกอบธุรกิจประกันภัย
(คปภ.)ได้กำหนดแนวทางการติดตามและกำกับฐานะการเงินและการดำเนินงานของบริษัทประกันภัย
โดยใช้ทั้งเกณฑ์เชิงปริมาณและเกณฑ์เชิงคุณภาพ
สำหรับอัตราส่วนเบี้ยค้างรับราคาประเมินต่อเบี้ยค้างรับราคาบัญชีซึ่งเป็นอัตราส่วนอันหนึ่งของเกณฑ์เชิงปริมาณที่ใช้ประเมินความเสี่ยงด้านสภาพคล่องจากการที่บริษัทไม่สามารถจัดเก็บเบี้ยได้
โดยค่ามาตรฐานของอัตราส่วนนี้ต้องไม่ต่ำกว่าอัตราร้อยละ 75 ณ สิ้นปี 2554
อัตราส่วนดังกล่าวมีอัตราร้อยละ 91.10

3. ลักษณะการประกอบธุรกิจ

(1) ประวัติความเป็นมา การเปลี่ยนแปลงและพัฒนาการที่สำคัญ

บริษัทศรีอยุธยา แคปปิตอล จำกัด (มหาชน) เดิมชื่อ บริษัทศรีอยุธยา ประกันภัย จำกัด (มหาชน)
ซึ่งเป็นบริษัทประกันภัยชั้นนำของประเทศ ถือกำเนิดขึ้นเมื่อวันที่ 7 ตุลาคม 2493 ด้วยทุนจดทะเบียน
2 ล้านบาท เพื่อดำเนินธุรกิจรับประกันวินาศภัยทุกประเภท ได้แก่ การประกันอัคคีภัย
การประกันภัยทางทะเลและขนส่ง การประกันภัยเบ็ดเตล็ด และการประกันภัยรถยนต์

สำนักงานใหญ่ของบริษัทตั้งอยู่ที่ ชั้น 7 อาคารเพลินจิตทาวเวอร์ เลขที่ 898 ถนนเพลินจิต
แขวงลุมพินี เขตปทุมวัน กรุงเทพมหานคร 10330 โทรศัพท์ (662) 263-0335 โทรสาร (662)
263-0589 Website : www.ayud.co.th E-mail : info@ayud.co.th

ปัจจุบันบริษัทมีทุนทะเบียนจำนวน 500 ล้านบาท ชำระแล้ว 250 ล้านบาท
เป็นบริษัทมหาชนจำกัดซึ่งจดทะเบียนในตลาดหลักทรัพย์แห่งประเทศไทย

ตลอดระยะเวลากว่า 63 ปีที่รับใช้สังคมไทย
บริษัทได้ยึดมั่นนโยบายในการทำธุรกิจด้วยความระมัดระวังเพื่อสร้างความมั่นคง
และเน้นการเพิ่มประสิทธิภาพการบริการให้แก่ลูกค้า โดยยึดหลัก ความซื่อสัตย์ ยุติธรรม และจริงใจ
ดังจะเห็นได้จากรางวัลที่บริษัทได้รับดังต่อไปนี้

ในปี 2545 - 2546 บริษัทได้รับรางวัล “Disclosure Award”
ซึ่งเป็นบริษัทจดทะเบียนที่มีการเปิดเผยข้อมูลดีเด่นเป็นเวลา 2 ปีซ้อน
จากสำนักงานคณะกรรมการกำกับหลักทรัพย์และตลาดหลักทรัพย์ (กลต.)
การคัดเลือกนี้จัดทำขึ้นโดยสำนักงานคณะกรรมการกำกับหลักทรัพย์และตลาดหลักทรัพย์ (กลต.)
ร่วมกับสมาคมบริษัทจดทะเบียน
ผลที่ได้รับดังกล่าวนับเป็นสิ่งสะท้อนให้เห็นถึงความสำเร็จอันเนื่องมาจากความมุ่งมั่นและความพยายามของบริษัทในการดำเนินงานภายใต้การกำกับดูแลที่ดีมาตลอดและอย่างต่อเนื่องนั่นเอง

ในปี 2546 บริษัทได้รับรางวัล “Best Management Award” จากกรมการประกันภัย
กระทรวงพาณิชย์ (ปัจจุบันเปลี่ยนเป็น
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.))
บริษัทได้รับรางวัลอันดับหนึ่งในสามในฐานะบริษัทประกันวินาศภัยที่มีการบริหารงานดีเด่นบริหารอย่างมีประสิทธิภาพ
เป็นเวลาต่อเนื่อง 4 ปี